Nos Jacques de Pomart, baillis de Dijenois, facons savoir à touz cez qui verrunt ces presentes letres, con descorz fut por devant nos, entre ma dame Adeline de Maigné, famme mon seignor Haymon de Maygné, qui mort est, d’une part, et l’abé et le covent de Cistiaus de l’autre, sus ce que la dite dame disoit et affirmoit que elle avait usaige es bois de Desten; et li plaiz fut antoumez por devant maistre Simon de Dijon, clerc, ez commandemant mon seignor le duc, les garanties receues por devant maistre Simon et les raysons mises de par l’abé et leu covent de Cisteaux en contre les tesmoinz que cele dame avait traz. Nos veues et oies les raysons d’une partie et de l’autre, et la chose noie de par ces de Cysteaux, que la dite dame demandoit ves ces de Cystiaux, et les tesmoinaches publiez por le consoil de noble baron Hugues, duc de Bergoine, essolesmes l’abé et le covent de Cisteaux de la demande a la devant dite dame Adeline. Et disons por droit et por jugement que l’abés et li covent de Cisteaux ont fait bon pessemant et leal por devant nos essises de Nuiz, et que la devant dite dame n’avait nul usage es bois de Desten ne nul droit por puenre qu’ele haust fait, ne por rason qu’ele haust mise avant. Ce est fait le sammadi après les octeves de la Saint Andrie, en l’an de grace mil et do cenz et sexante dus.